《关山月》
宋代·陈良贵

关山月，别来二十四圆缺。孤舟露下湿郫筒，对此清光愁断绝。

故园两度开黄花，鸠妇看花双黛蹙。人生那得长相随，倏忽天南又天北。

推篷抚景谩咨嗟，愿风吹作碧云遮。幽闺免此共相忆，肠断月高还自斜。

关山月，底事经年照离别。君不见三关烽火羽书驰，壮士冲寒泪流血。

作者简介：（1108—1172）宋台州临海人，字邦炎。早孤，事母孝。为文恢博有气。高宗绍兴五年进士。知瑞安县，县俗强梗，难治，独抚以宽。以荐擢监察御史。孝宗初历右正言、左司谏，论时事颇多补益。疏言汤思退奸邪，张浚精忠。罢言职，以直敷文阁知建宁府，除福建路计度转运副使，江东、浙西提刑。思退罢，召为宗正少卿，进给事中、兵部侍郎。除右谏议大夫。后为太子詹事，兼侍讲。以疾告老，除敷文阁直学士奉祠。在朝论谏纯正，多见嘉纳。光宗立，追谥献肃。